[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.2.2009

COM(2009) 64 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Τελική αξιολόγηση της εφαρμογής του πολυετούς κοινοτικού προγράμματος για προαγωγή ασφαλέστερης χρήσης του Ίντερνετ και νέων επιγραμμικών τεχνολογιών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Τελική αξιολόγηση της εφαρμογής του πολυετούς κοινοτικού προγράμματος για προαγωγή ασφαλέστερης χρήσης του Ίντερνετ και νέων επιγραμμικών τεχνολογιών

1. ΕΙΣΑΓΩΓΗ

Η παρούσα ανακοίνωση αφορά την τελική αξιολόγηση του πολυετούς προγράμματος Safer Internet plus (2005-2008), το οποίο αναφέρεται εφεξής ως «το πρόγραμμα».

Στόχος του προγράμματος, όπως προσδιορίζεται στην απόφαση του Ευρωπαϊκού Κοινοβουλίου και του Συμβουλίου[1], ήταν η προαγωγή ασφαλέστερης χρήσης του Ίντερνετ και νέων επιγραμμικών τεχνολογιών, ιδίως για τα παιδιά, καθώς και η καταπολέμηση παράνομου περιεχομένου και περιεχομένου ανεπιθύμητου από τον τελικό χρήστη.

Η διάρκεια του προγράμματος ήταν τετραετής, από την 1η Ιανουαρίου 2005 έως την 31η Δεκεμβρίου 2008, με προϋπολογισμό αναφοράς ύψους 45 εκατομμυρίων ευρώ.

Το πρόγραμμα υλοποιήθηκε με τέσσερις κύριους άξονες δράσης:

- καταπολέμηση παράνομου περιεχομένου·

- αντιμετώπιση ανεπιθύμητου και βλαβερού περιεχομένου·

- προαγωγή ασφαλέστερου περιβάλλοντος·

- ευαισθητοποίηση.

Σε σύγκριση με το προηγούμενο σχέδιο δράσης για ασφαλέστερη χρήση του Ίντερνετ (Διαδικτύου), η κάλυψη επεκτάθηκε ώστε να συμπεριληφθούν οι επιγραμμικές τεχνολογίες, όπως κινητό και ευρυζωνικό περιεχόμενο, επιγραμμικά παιχνίδια, διομότιμη μεταφορά αρχείων, καθώς και όλες οι μορφές επικοινωνίας σε πραγματικό χρόνο, όπως οι χώροι δικτυακής συζήτησης και τα στιγμιαία μηνύματα, με πρωταρχικό στόχο τη βελτίωση της προστασίας των παιδιών και των ανηλίκων. Καλύφθηκε ευρύτερο φάσμα πεδίων με παράνομο και βλαβερό περιεχόμενο και προβληματικής συμπεριφοράς, καθώς και φαινόμενα ρατσισμού και βίας.

Ο κύριος μηχανισμός για την εφαρμογή του προγράμματος ήταν η συγχρηματοδότηση έργων που επιλέγονται βάσει δημοσίων προσκλήσεων υποβολής προτάσεων. Τούτο είχε ως αποτέλεσμα ευρύ φάσμα έργων που χρηματοδοτούνται στο πλαίσιο των διαφόρων γραμμών δράσης, οι οποίες κατά περίπτωση συμπληρώνονται από μη χρηματοδοτούμενες δραστηριότητες.

Μέσω του προγράμματος συγχρηματοδοτείται το δίκτυο κόμβων ευαισθητοποίησης INSAFE για τη διεξαγωγή δράσεων που προορίζονται για παιδιά, οικογένειες και σχολεία, επίσης γραμμές παροχής βοήθειας, όπου τα παιδιά μπορούν να αναφέρουν θέματα που τα απασχολούν σε σχέση με τις εμπειρίες τους από τη χρήση των επιγραμμικών τεχνολογιών, καθώς και το δίκτυο ανοικτών γραμμών επικοινωνίας INHOPE που επιτρέπει στους χρήστες του Ίντερνετ να επισημαίνουν παράνομο περιεχόμενο[2].

Εξάλλου, το πρόγραμμα υποστηρίζει θεματικά δίκτυα που συγκεντρώνουν διάφορους ενδιαφερόμενους, όπως ερευνητές, μη κυβερνητικές οργανώσεις (ΜΚΟ) και αρχές επιβολής του νόμου με σκοπό να προωθηθεί ο διάλογος και η ανταλλαγή βέλτιστης πρακτικής, στοχοθετημένα έργα που αποσκοπούν στη βελτίωση της ανάλυσης παράνομου υλικού εκ μέρους των αρχών επιβολής του νόμου, καθώς και έργα για τη διεύρυνση των γνώσεων σχετικά με διάφορες πτυχές της χρήσης του Διαδικτύου από τα παιδιά, τους γονείς και τους παραβάτες. Το κοινοτικό έργο Kids Online παρέχει νέες γνώσεις σχετικά με τις εμπειρίες παιδιών και γονέων αναφορικά με την επικινδυνότητα και την ασφάλεια, ενώ η έλλειψη συγκριτικών στοιχείων που διαπιστώθηκε εδώ πρόκειται να αντιμετωπιστεί με διάδοχο έργο. Ένα δεύτερο έργο, με διεξαγωγή ποιοτικής έρευνας μεταξύ ενηλίκων παραβατών, αποβλέπει στη βελτίωση των γνώσεων που σχετίζονται με τη σεξουαλική κακοποίηση παιδιών σε επιγραμμικό περιβάλλον[3].

Υπό την αιγίδα του προγράμματος διεξήχθησαν δύο έρευνες του Ευρωβαρόμετρου με σκοπό τη διερεύνηση της στάσης των πολιτών της ΕΕ ως προς το παράνομο και βλαβερό περιεχόμενο και τις γνώσεις αυτοπροστασίας τους, ενώ μια περαιτέρω έρευνα θα πραγματοποιηθεί το φθινόπωρο του 2008.

Επιπλέον, η Επιτροπή διεξήγαγε μελέτη σχετικά με την αποτελεσματικότητα των λογισμικών φιλτραρίσματος. Μεταξύ άλλων αποτελεσμάτων του προγράμματος, η ημέρα για την ασφαλή χρήση του Διαδικτύου γιορτάζεται σε όλο τον κόσμο τον Φεβρουάριο· το 2008 έλαβαν μέρος 56 χώρες. Η Επιτροπή έχει θεσπίσει διάλογο με τον κλάδο και με την κοινωνία των πολιτών για την προώθηση της αυτορύθμισης. Ο κλάδος της κινητής τηλεφωνίας κατέληξε το 2007 σε ένα ευρωπαϊκό πλαίσιο για ασφαλέστερη χρήση κινητών από εφήβους και παιδιά. Το ετήσιο φόρουμ για ασφαλέστερη χρήση του Ίντερνετ είναι ένας αναγνωρισμένος τόπος συνάντησης για όλους τους ενδιαφερόμενους φορείς όπου συζητούνται επίκαιρα θέματα.

Σύμφωνα με το άρθρο 5 της απόφασης για το πρόγραμμα, μετά τη λήξη του προγράμματος η Επιτροπή θα υποβάλει στο Ευρωπαϊκό Κοινοβούλιο και το Συμβούλιο τελική έκθεση αξιολόγησης για τα αποτελέσματα που προέκυψαν από την εφαρμογή του προγράμματος.

Η αξιολόγηση διενεργήθηκε από ομάδα τριών ανεξάρτητων εμπειρογνωμόνων[4] κατά την περίοδο από τον Μάιο έως τον Ιούλιο του 2008, σε στενή συνεργασία με τις εμπλεκόμενες υπηρεσίες της Επιτροπής[5].

2. ΑΝΤΙΚΕΙΜΕΝΟ ΤΗΣ ΑΞΙΟΛΟΓΗΣΗΣ

Η αξιολόγηση πραγματεύτηκε τα ακόλουθα επιμέρους θέματα: σημασία των στόχων του προγράμματος, προτεραιότητες και μέσα υλοποίησης, αποτελεσματικότητα του προγράμματος, επιτεύγματα, επιπτώσεις, βιωσιμότητα και συμπληρωματικότητά του με άλλες πρωτοβουλίες στο εσωτερικό και στο εξωτερικό της Ευρωπαϊκής Ένωσης, καθώς και με εθνικές πρωτοβουλίες.

3. ΠΟΡΙΣΜΑΤΑ ΤΗΣ ΑΞΙΟΛΟΓΗΣΗΣ

Οι αξιολογητές διαπίστωσαν ότι το πρόγραμμα σημείωσε επιτυχία όσον αφορά την επίτευξη των στόχων που όριζαν η αρχική απόφαση για το πρόγραμμα και τα επακόλουθα ετήσια προγράμματα εργασιών. Το πρόγραμμα έχει συμβάλει στην επίτευξη ασφαλέστερης χρήσης του Διαδικτύου μέσω σειράς παρεμβάσεων, ενώ είχε σημαντικό αντίκτυπο και επιρροή. Με βάση τα σχόλια των ενδιαφερόμενων μερών, το πρόγραμμα εκτιμάται οπωσδήποτε θετικά, ιδίως για τις ευκαιρίες ανταλλαγής γνώσεων που προσφέρει, και υπογραμμίζεται η σημασία συνέχισης των εργασιών.

Ειδικότερα, προέκυψαν τα ακόλουθα συμπεράσματα:

Η Επιτροπή μπόρεσε να προσαρμόσει τις προτεραιότητες του προγράμματος ώστε να αντιμετωπιστούν οι μεταβαλλόμενες ανάγκες και προκλήσεις και το πρόγραμμα πέτυχε να εξασφαλίσει ότι τα θέματα και οι δράσεις είναι συναφή με το δυναμικό κοινωνικό και τεχνολογικό περιβάλλον μέσα στο οποίο υλοποιείται.

Η γεωγραφική κάλυψη του προγράμματος είναι ένα ακόμα πεδίο όπου το πρόγραμμα έχει ανταποκριθεί έγκαιρα και αποτελεσματικά. Υπήρξε ταχεία ανταπόκριση στη γεωγραφική ανάπτυξη της ΕΕ ώστε να συμπεριληφθούν τα νέα κράτη μέλη στις δραστηριότητές του.

Το πρόγραμμα έχει επίσης μεγάλη σημασία καθώς επικεντρώνεται σε συμβουλές προς παιδιά και νέους, και εξασφαλίζει ότι τόσο τα δικαιώματά τους όσο και οι απόψεις τους αποτελούν προτεραιότητα σε όλες τις πτυχές του προγράμματος.

Η διαχείριση του προγράμματος υπήρξε αποδοτική και αποτελεσματική . Υπάρχουν ανοικτές τηλεφωνικές γραμμές βοήθειας και κόμβοι ευαισθητοποίησης σε όλα σχεδόν τα κράτη μέλη, έχει δημιουργηθεί σειρά θεματικών δικτύων και συνεχίζονται οι εργασίες για την ανάπτυξη τεχνικών λύσεων σε πεδία όπως η αναγνώριση εικόνας. Είναι, ωστόσο, πιο δύσκολο να ποσοτικοποιηθεί αναλυτικά το επίπεδο αποτελεσματικότητας στα πλαίσια των γενικών στόχων του προγράμματος, ενώ είναι σημαντικό να γίνεται συλλογή και ανάλυση περισσότερο μετρήσιμων δεδομένων σε επακόλουθες πρωτοβουλίες, προκειμένου να εξασφαλιστεί η αποτελεσματικότητα και ο αντίκτυπος των χρηματοδοτούμενων δραστηριοτήτων.

Το πρόγραμμα έχει να επιδείξει σημαντικά επιτεύγματα . Δεν συνέχισε απλώς να διατηρεί το θέμα της ασφαλέστερης χρήσης του Διαδικτύου σε υψηλή προτεραιότητα στο θεματολόγιο των υπευθύνων χάραξης πολιτικής σε ολόκληρη την Ευρώπη και πέραν αυτής, αλλά έχει επίσης καταστεί κινητήρια δύναμη για δράση εκτός ευρωπαϊκού πλαισίου. Η πείρα από το πρόγραμμα και η βέλτιστη πρακτική θεωρούνται πολύ χρήσιμες και ενθαρρυντικές από άλλες χώρες που βρίσκονται αντιμέτωπες με παρόμοιες προκλήσεις. Η ευρύτατη διεθνής συμμετοχή της INHOPE δηλώνει επίσης την εκτίμηση του προγράμματος από την ευρύτερη διαδικτυακή κοινότητα.

Η ευκαιρία δικτύωσης που παρέχει το πρόγραμμα είναι υψηλής αξίας για πολλούς ενδιαφερόμενους, οι οποίοι τονίζουν το γεγονός ότι το πρόγραμμα δίνει τη δυνατότητα συνεργασίας τομέων που διαφορετικά δεν θα είχαν ενώσει τις δυνάμεις τους, για παράδειγμα μεγάλων τηλεπικοινωνιακών παρόχων και ΜΚΟ.

Η επέκταση των δύο δικτύων ώστε να καλυφθεί σχεδόν το σύνολο του ευρωπαϊκού χώρου, καθώς και πιο απομακρυσμένων χωρών είναι αναμφισβήτητη επιτυχία. Το δίκτυο INSAFE έχει αναπτυχθεί, καλύπτοντας 21 χώρες το 2006 και φτάνοντας τις 34 χώρες το 2008. Το δίκτυο INHOPE είχε παρόμοια ανάπτυξη, με 13 νέα μέλη κατά τη διάρκεια του προγράμματος, με αποτέλεσμα τα μέλη της να ανέλθουν σε 33 συνολικά.

Ένα ακόμα επίτευγμα είναι ο βαθμός στον οποίο το πρόγραμμα ενθάρρυνε τη συγκέντρωση και την ανάλυση τεράστιας ερευνητικής προσπάθειας σε θέματα ασφαλέστερης χρήσης του Ίντερνετ από το κοινοτικό δίκτυο Kids Online.

Με επιτυχία στέφθηκαν οι προσπάθειες εργασίας στο πεδίο προώθησης του διαλόγου εντός και μεταξύ των διαφόρων τομέων, καθώς και στην ενθάρρυνση του κλάδου της κινητής τηλεφωνίας όσον αφορά τις προσπάθειές της για θέσπιση αποτελεσματικών μηχανισμών αυτορύθμισης για την προστασία των ανηλίκων.

Όσον αφορά τις δραστηριότητες ευαισθητοποίησης, η Safer Internet Day (ημέρα αφιερωμένη στην ασφαλέστερη χρήση του Διαδικτύου) υπήρξε αναμφισβήτητη επιτυχία - η εκδήλωση παρουσιάζει κάθε χρόνο συνεχή αύξηση όσον αφορά τον αριθμό και τη γεωγραφική έκταση, με αυξανόμενη τη διεθνή διάσταση και εντυπωσιακή δημοσιογραφική κάλυψη στον Τύπο και ΜΜΕ.

Όσον αφορά τον αντίκτυπο του προγράμματος, το υψηλό επίπεδο επιτυχίας του προγράμματος οφείλεται σε μεγάλο βαθμό στη συνεκτική προσέγγιση και στα μηνύματα ευρωπαϊκής εμβέλειας

Ωστόσο, η προβολή του προγράμματος μπορεί να ενισχυθεί περαιτέρω με μεγαλύτερη, επιγραμμική και μη, παρουσία και προβολή. Μεγαλύτερη συνέπεια στην εμπορική προώθηση θα μπορούσε να συμβάλει στην καθιέρωση της ταυτότητας και στην αξιοπιστία του προγράμματος σε διάφορους τομείς, χώρες και περιοχές.

Η βιωσιμότητα του ίδιου του προγράμματος είναι ισχυρή . Ωστόσο, είναι σημαντικό να παρακολουθείται η λειτουργία των δικτύων ώστε να εξασφαλίζεται ότι το μοντέλο εξακολουθεί να είναι το πλέον κατάλληλο. Ειδικότερα, η απαίτηση για γραμμές επικοινωνίας, κόμβους ευαισθητοποίησης και γραμμές παροχής βοήθειας σε μορφή συνδυασμένων κόμβων σε εθνικό επίπεδο προκειμένου να αυξηθεί η αποτελεσματικότητα και η απόδοση θέτουν επίσης το ερώτημα αν τα δύο δίκτυα πρέπει να συνδυαστούν σε ενιαίο σχήμα για τον συντονισμό όλων των δραστηριοτήτων σε ευρωπαϊκή κλίμακα.

Το πρόγραμμα παρέχει συμπληρωματικότητα με σειρά πρωτοβουλιών στο εσωτερικό και στο εξωτερικό της ΕΕ, καθώς και με εθνικές πρωτοβουλίες στα περισσότερα κράτη μέλη , ιδίως όσον αφορά την καταπολέμηση του παράνομου περιεχομένου, την προώθηση της εξοικείωσης με τα μέσα επικοινωνίας και τη διατράνωση των δικαιωμάτων των παιδιών.

Οι ενδιαφερόμενοι φορείς τονίζουν ομόθυμα τη σημασία του προγράμματος ως καταλύτη για διεθνή και εθνική συμμετοχή. Στις περιπτώσεις που δεν υπήρχε προηγούμενη εθνική δέσμευση, συνέβαλε ώστε να τεθούν τα θέματα στην ημερήσια διάταξη και συνέβαλε ώστε να προσέλθουν οι ενδιαφερόμενοι στο τραπέζι του διαλόγου. Σε χώρες όπου οι οργανώσεις είχαν ήδη αρχίσει να εργάζονται στα θέματα αυτά, το πρόγραμμα συνέβαλε στον συντονισμό της προσέγγισης αυτής και παρέσχε αξιοπιστία σε οργανώσεις που, σε αντίθετη περίπτωση, θα μπορούσαν να έχουν δυσκολίες να προσελκύσουν την προσοχή των εθνικών αρχών και του κλάδου.

4. ΣΥΣΤΑΣΕΙΣ ΤΗΣ ΑΞΙΟΛΟΓΗΣΗΣ

Η έκθεση αξιολόγησης περιλαμβάνει ορισμένες συστάσεις που πρέπει να ληφθούν υπόψη για τις μελλοντικές εργασίες:

1. Τα δικαιώματα και η ιδιωτική ζωή των παιδιών, των νέων και άλλων νόμιμων χρηστών του Διαδικτύου πρέπει να προστατεύονται και να προωθούνται σε όλες τις δραστηριότητες του προγράμματος. Η συμμετοχή των ίδιων των νέων στις συζητήσεις, το σχεδιασμό και την εξεύρεση λύσεων θα μπορούσε να ενταθεί περαιτέρω.

2. Θα μπορούσαν να καταβληθούν συνεχείς προσπάθειες για να επιτευχθεί ενεργός συμμετοχή και στήριξη του προγράμματος και μεμονωμένων έργων σε εθνικό επίπεδο από όλους τους σχετικούς τομείς με κατάληξη τη δημιουργία πολυμερών δικτύων σε ευρωπαϊκό επίπεδο, προκειμένου να έλθουν σε επαφή διάφοροι φορείς και ομάδες.

3. Πρέπει να δοθεί υψηλή προτεραιότητα στη συνεργασία με τρίτες χώρες, τόσο εντός όσο και εκτός Ευρώπης, σε πολιτικό και επιχειρησιακό επίπεδο, ιδιαίτερα σε σχέση με τον εντοπισμό, την ιχνηλάτηση και την εξάλειψη εικόνων παιδικής κακοποίησης.

4. Πρέπει να ενταθεί ο διάλογος και η συνεργασία μεταξύ των διαφόρων πρωτοβουλιών της ΕΕ που παρουσιάζουν εφαπτόμενα συμφέροντα ή δυνατότητες συνεργασίας με το πρόγραμμα Safer Internet plus, ώστε να προσδιοριστούν νέα πεδία συνέργειας και καινοτομίας και να βελτιωθεί η αποτελεσματικότητα των επιμέρους προγραμμάτων.

5. Στις μελλοντικές λύσεις πρέπει να συνεχιστεί να λαμβάνονται υπόψη οι εθνικοί, πολιτιστικοί, γλωσσικοί και κοινωνικο-δημογραφικοί παράγοντες, ιδίως για τις νέες, τις υποψήφιες προς ένταξη και τις χώρες προσχώρησης, ώστε να εξασφαλιστεί ότι οι παρεμβάσεις είναι ενδεδειγμένες και έγκυρες.

6. Η τεχνική βάση γνώσεων του προγράμματος πρέπει να ενισχυθεί περαιτέρω ώστε να διατηρηθεί το υψηλό επίπεδο των σημερινών γνώσεων και η αξιοπιστία.

7. Το πρόγραμμα θα μπορούσε πιθανότατα να ωφεληθεί από ένα πιο συνεκτικό «εμπορικό σήμα» με μέτρα ελέγχου ποιότητας που θα ισχύουν για εσωτερικούς και για εταιρικούς ιστότοπους και για άλλους πόρους. Ο Τύπος και τα μέσα επικοινωνίας σε όλη την Ευρώπη πρέπει να επιστρατευτούν με πιο δραστήριο τρόπο.

8. Σε δύο βασικούς τομείς θα μπορούσαν να υπάρξουν περαιτέρω δραστηριότητες για διεύρυνση της γνώσης: στην προβληματική, επικίνδυνη και ποινική επιγραμμική συμπεριφορά από τα ίδια τα παιδιά και τους νέους· στους λόγους στους οποίους οφείλονται οι τάσεις που εντοπίζονται από το INHOPE σε σχέση με παράνομο περιεχόμενο.

9. Ο ρόλος των δύο δικτύων (INHOPE και INSAFE) πρέπει να επανεξεταστεί ώστε να εξασφαλιστεί ότι συνιστούν τον πλέον κατάλληλο μηχανισμό για συντονισμό των εργασιών των εθνικών κόμβων. Πρέπει να διερευνηθεί το ερώτημα αν τα δύο δίκτυα πρέπει να συγχωνευθούν, με βάση την έμφαση που αποδίδεται στη συνδυασμένη δραστηριότητα ανοικτή γραμμή επικοινωνίας, ευαισθητοποίησης και γραμμής παροχής βοήθειας, και για να αντιμετωπιστεί επαρκώς η σχεδιαζόμενη επέκταση του πεδίου εφαρμογής του προγράμματος ώστε να συμπεριληφθεί η ηλεκτρονική παρενόχληση / εκφοβισμός και η συναναστροφή με παιδιά με σκοπό την σεξουαλική κακοποίηση.

10. Πρέπει να δοθεί προτεραιότητα στην προβολή των ανοιχτών τηλεφωνικών γραμμών, οι οποίες εξακολουθούν να παραμένουν άγνωστες στο ευρύ κοινό. Ανάλογη προσοχή χρειάζεται επίσης για τις γραμμές βοήθειας, ώστε να παρέχονται στους ευρωπαίους πολίτες τα κατάλληλα σημεία επαφής, καθώς και για να συμπληρωθεί το έργο των ανοικτών γραμμών επικοινωνίας που χειρίζονται ευρύτερα θέματα.

11. Το πρόγραμμα θα μπορούσε να συνδεθεί ενεργότερα με τον κλάδο. Πρέπει να δοθεί προτεραιότητα στη δημιουργία κοινού κώδικα πρακτικής μεταξύ των παρόχων υπηρεσιών Διαδικτύου σε ευρωπαϊκή κλίμακα, κατά το πρότυπο της συμφωνίας πλαίσιο που υπογράφηκε από φορείς εκμετάλλευσης κινητών δικτύων.

5. ΣΧΟΛΙΑ ΤΗΣ ΕΠΙΤΡΟΠΗΣ ΚΑΙ ΣΥΜΠΕΡΑΣΜΑ

Η Επιτροπή λαμβάνει πλήρως υπόψη τα πορίσματα της τελικής αξιολόγησης του προγράμματος και θα συνεκτιμήσει τις συστάσεις κατά την εφαρμογή του προγράμματος. Η πρόοδος που έχει ήδη σημειωθεί σε πεδία που αναφέρονται από τις συστάσεις θα ενισχυθεί.

Υπό το φως των απαντήσεων της Επιτροπής στην έκθεση των αξιολογητών, καλούνται το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών:

12. να λάβουν γνώση ότι το πρόγραμμα έχει εφαρμοστεί με επιτυχία·

13. να επικουρήσουν την Επιτροπή στο έργο της για τη βελτίωση της προβολής του προγράμματος Safer Internet και να προτρέψουν σε συνεχή διάλογο γύρω από θέματα σχετικά με την ασφαλέστερη χρήση του Ίντερνετ.

[1] Απόφαση αριθ. 854/2005/ΕΚ του Ευρωπαϊκού Κοινοβουλίου και του Συμβουλίου, της 11ης Μαΐου 2005, ΕΕ L 149 της 11.6.2005, σ. 1.

[2] Μέχρι το τέλος του 2008, λαμβανομένων υπόψη των έργων που βρίσκονται στο στάδιο της διαπραγμάτευσης, θα υπάρχουν 27 κόμβοι ευαισθητοποίησης σε 25 κράτη μέλη και στην Ισλανδία και τη Νορβηγία, 21 ανοικτές γραμμές και 24 γραμμές παροχής βοήθειας.

[3] Πλήρης κατάλογος των έργων που συγχρηματοδοτούνται από το πρόγραμμα υπάρχει στην ηλε-διεύθυνση http://ec.euroapa.eu/saferinternet

[4] Οι εμπειρογνώμονες διορίστηκαν έπειτα από κλειστό διαγωνισμό που δημοσιεύτηκε την άνοιξη του 2008.

[5] ΓΔ INFSO, Διοικητικές μονάδες C3 και E6